Åkermynte er en urteaktig flerårig plante som vanligvis blir mellom 10 og 60 cm høy, men som i sjeldne tilfeller kan bli opptil 100 cm høy. Den har en krypende jordstengel som det vokser opprette skudd fra. Bladenes bladstilling er parvis motsatt, enkle og mellom 20 og 65 mm lange og 10 til 20 mm brede. De er hårete, og har en grovt tagget kant. Blomstene er lys lilla, av og til hvite eller rosa, og vokser i rosetter ved bladfestene på stengelen. Hver blomst er 3 til 4 mm lang og har fem hårete begerblad, fire kronblad og fire støvbærere. Frukten er et fruktlegeme med to kamre.